b'\n_START_ARTICLE_\nKaufland\n_START_SECTION_\nIstorija\n_START_PARAGRAPH_\nKaufland tinklo istorija prasid\xc4\x97jo, kai 1930 m. Joseph Schwarz tapo vienu i\xc5\xa1 komanditin\xc4\x97s bendrov\xc4\x97s S\xc3\xbcdfr\xc3\xbcchte Gro\xc3\x9fhandlung Lidl & Co Heilbrone savinink\xc5\xb3, Firma buvo pervadinta \xc4\xaf Lidl & Schwarz KG. \xc4\xaemon\xc4\x97 \xc4\x97m\xc4\x97 spar\xc4\x8diai pl\xc4\x97stis ir tapo maisto produkt\xc5\xb3 didmenininku._NEWLINE_Antrojo pasaulinio karo metu 1944 m. \xc4\xafmon\xc4\x97 buvo sunaikinta, ta\xc4\x8diau per v\xc4\x97lesnius 10 met\xc5\xb3 atkurta. 1954 m. \xc4\xafmon\xc4\x97 Heilbrone v\xc4\x97l \xc4\xafsteig\xc4\x97 savo b\xc5\xabstin\xc4\x99 ir buvo priimta \xc4\xaf A & O Handelskette tinkl\xc4\x85. Su kompanija Handels- und Fruchthof Heilbronn GmbH buvo atidarytas pirmasis regioninis preki\xc5\xb3 sand\xc4\x97lis \xc5\xa1iaur\xc4\x97s Viurtemberge. 1964 metais kompanija i\xc5\xa1sipl\xc4\x97t\xc4\x97 ir atidar\xc4\x97 m\xc4\x97sos prekybos padalin\xc4\xaf. 1968 metais pirma Handelshof i\xc5\xa1parduotuv\xc4\x97 buvo atidaryta Backnage. Po Joseph Schwarz mirties 1977 metais jo s\xc5\xabnus Dieter Schwarz perem\xc4\x97 kompanijos valdym\xc4\x85. 1984 metais atidarytas pirmasis Kaufland prekybos centras Nekarzulme, mieste, kuriame nuo 1972 met\xc5\xb3 yra kompanijos b\xc5\xabstin\xc4\x97. _NEWLINE_Po Vokietijos susivienijimo Kaufland tinklas i\xc5\xa1pl\xc4\x97t\xc4\x97 savo veikl\xc4\x85 \xc4\xaf Ryt\xc5\xb3 Vokietij\xc4\x85 ir ten atidar\xc4\x97 daugyb\xc4\x99 parduotuvi\xc5\xb3. Pirmoji Kaufland tinklo parduotuv\xc4\x97 Ryt\xc5\xb3 Vokietijoje buvo atidaryta 1990 metais Meisene, pirmasis Kaufmarkt SB Warenhaus buvo atidarytas Zviske 1994 metais. Pirmasis Kaufland prekybos centras u\xc5\xbe Vokietijos rib\xc5\xb3 buvo atidarytas \xc4\x8cekijos Respublikoje, Kladne. V\xc4\x97liau Kaufland atidar\xc4\x97 savo parduotuves Slovakijoje (nuo 2000 m.), Kroatijoje (nuo 2001 m.), Lenkijoje (nuo 2001 m.), Rumunijoje (nuo 2005 m.) ir Bulgarijoje (nuo 2006 m.)._NEWLINE_2006-2007 metais Kaufland toliau atidarin\xc4\x97jo parduotuves Vokietijoje, be to perimin\xc4\x97jo ir konkurent\xc5\xb3 filialus. 2007 metais kompanija prane\xc5\xa1\xc4\x97, jog Kaufland tinkle vien Vokietijoje dirba 73 t\xc5\xabkst. darbuotoj\xc5\xb3._NEWLINE_2009 metais gruod\xc4\xaf Kaufland prane\xc5\xa1\xc4\x97, jog \xc4\xaf naujai statom\xc4\x85 m\xc4\x97sos apdirbimo cech\xc4\x85 Heiligenstadte (Tiuringija) iki 2013 met\xc5\xb3 investuos 85 milijonus eur\xc5\xb3 ir \xc4\xafdarbins apie 400 vietini\xc5\xb3 darbuotoj\xc5\xb3, kurie pristatys 45 t\xc5\xabkstan\xc4\x8dius ton\xc5\xb3 m\xc4\x97sos \xc4\xaf 600 Kaufland parduotuvi\xc5\xb3._NEWLINE_2010 met\xc5\xb3 sausio 1-\xc4\x85j\xc4\x85 dien\xc4\x85, Kaufland grup\xc4\x97 \xc4\xafsigijo visas penkias Schleckerland vaistines Ehingene, Geislingene, Tempe, Neu-Ulme ir Schw\xc3\xa4bisch Gm\xc3\xbcnde ir visoms i\xc5\xa1skyrus Neu-Ulme vaistin\xc4\x97ms buvo suteiktas Kaufland prek\xc4\x97s \xc5\xbeenklas. Vaistin\xc4\x97 Neu-Ulme buvo u\xc5\xbedaryta, kadangi Kaufland ten jau vykd\xc4\x97 veikl\xc4\x85.'